EL Επίσηµη Εφηµερίδα της Ευρωπαϊκής Ένωσης CE 70/228

(2004/C 70 E/245)

ΓΡΑΠΤΗ ΕΡΩΤΗΣΗ E-3164/03

υποβολή: Säid El Khadraoui (PSE) προς την Επιτροπή

(24 Οκτωβρίου 2003)

Θέμα: Προειδοποιητική σήμανση στα οινοπνευματώδη

Στο Ηνωμένο Βασίλειο υποστηρίζεται ήδη από καιρό η προειδοποιητική σήμανση στα οινοπνευματώδη, κατ' αναλογία προς εκείνη που φέρουν τα προϊόντα καπνού. Η εταιρεία ζυθοποιίας «Cains Brewery» από το Λίβερπουλ δεν περιμένει την εκπόνηση νομοθεσίας και τοποθετεί στην συσκευασία της μπύρας «2008 Celebration Ale» σήμανση με την οποία προειδοποιεί για την κατάχρηση οινοπνευματωδών ποτών. Στην σήμανση αυτή αναγράφεται η εξής προειδοποίηση:«Αlcοhοl advice: Robert Cain supports responsible drinking. Excessive drinking can cause harm. Observe the daily guidelines for sensible drinking. Do not drink and drive.» (Συμβουλές για τα οινοπνευματώδη. Ο Robert Cain υποστηρίζει την λελογισμένη χρήση οινοπνευματωδών. Η κατάχρηση οινοπνευματωδών είναι επικίνδυνη. Τηρείτε τις κατευθυντήριες γραμμές για υπεύθυνη κατανάλωση ποτών καθημερινά. Μην πίνετε και οδηγείτε.).

Η κατάχρηση οινοπνευματωδών ποτών αποτελεί μεγάλο πρόβλημα στην κοινωνία. Ποιά ευθύνη φέρουν σχετικά οι παραγωγοί οινοπνευματωδών ποτών, κατά την άποψη της Επιτροπής;

Ποιά είναι η άποψη της Επιτροπής σχετικά με προειδοποιητική σήμανση στα οινοπνευματώδη;

Θα προβεί άραγε σε ενέργειες η Επιτροπή για να καταστήσει υποχρεωτική την προειδοποιητική σήμανση στα οινοπνευματώδη; Εάν ναι, μπορεί να αναφέρει η Επιτροπή σε ποιές ενέργειες θα προβεί και πότε; Ποιό μήνυμα και/ή ποιές εικόνες σκέπτεται να περιλάβει στη σήμανση αυτή;

Εάν όχι, σε τι ενέργειες προβαίνει η Επιτροπή για να επισημάνει στους παραγωγούς οινοπνευματωδών ποτών την ευθύνη τους όσον αφορά την κατάχρηση οινοπνευματωδών ποτών από τους πελάτες τους;

Απάντηση της κ. Byrne εξ ονόματος της Επιτροπής

(2 Δεκεμβρίου 2003)

Η Επιτροπή συμμερίζεται πλήρως τις ανησυχίες του αξιότιμου βουλευτή σχετικά με τα προβλήματα όσον αφορά την κατάχρηση οινοπνευματωδών ποτών. Κατά την άποψη της Επιτροπής, η βιομηχανία διαδραματίζει σημαντικό ρόλο δεδομένης της ευθύνης της για την ανάπτυξη, τη διάθεση στην αγορά και την πώληση των προϊόντων της. Η ευθύνη αυτή είναι ακόμα μεγαλύτερη όσον αφορά τις δραστηριότητες της βιομηχανίας σε σχέση με τα παιδιά και τους νέους. Στο πλαίσιο αυτό, η Επιτροπή επιθυμεί επίσης να επιθυμήσει να επιστήσει την προσοχή του αξιότιμου βουλευτή στη σύσταση του Συμβουλίου της 5ης Ιουνίου 2001 σχετικά με την κατανάλωση οινοπνεύματος από τους νέους (1) και ιδιαίτερα από τα παιδιά και τους εφήβους.

Οι προειδοποιητικές επισημάνσεις στα οινοπνευματώδη ποτά μπορούν να αποτελέσουν αποτελεσματικά μέσα για τη διάδοση σημαντικών μηνυμάτων υγείας στο κοινό όσον αφορά τα οινοπνευματώδη ποτά. Απ' όσο γνωρίζει η Επιτροπή, κανένα κράτος μέλος δεν ακολουθεί την πρακτική αυτή, ενώ στις ΗΠΑ οι εν λόγω προειδοποιητικές επισημάνσεις είναι υποχρεωτικές εδώ και πολύ καιρό.

Προς το παρόν, η Επιτροπή δεν προτίθεται να θεσπίσει νομοθεσία ώστε η προειδοποιητική επισήμανση να καταστεί υποχρεωτική. Πρέπει να σημειωθεί ότι ο κανονισμός (ΕΟΚ) αριθ. 1576/89 του Συμβουλίου της 29ης Μαΐου 1989 για τη θέσπιση των γενικών κανόνων σχετικά με τον ορισμό, το χαρακτηρισμό και την παρουσίαση των αλκοολούχων ποτών (2) αποτελεί την ισχύουσα κοινοτική νομοθεσία όσον αφορά την επισήμανση των οινοπνευματωδών ποτών.

Η Επιτροπή αποδίδει ιδιαίτερη σημασία στην προστασία των νέων, καθόσον τα τελευταία χρόνια έχουν αυξηθεί τα προβλήματα λόγω της κατανάλωσης οινοπνευματωδών ποτών από τα παιδιά και τους εφήβους σε αρκετά κράτη μέλη. Σε σχέση με το θέμα αυτό, η προαναφερόμενη σύσταση του Συμβουλίου σχετικά με την κατανάλωση οινοπνεύματος από τους νέους συστήνει στα κράτη μέλη να ενθαρρύνουν, σε συνεργασία με τους παραγωγούς και τους εμπόρους λιανικής πώλησης των οινοπνευματωδών ποτών, τη θέσπιση αποτελεσματικών μηχανισμών ώστε να εξασφαλιστεί ότι τα οινοπνευματώδη ποτά δεν θα προωθούνται κατά τρόπο ελκυστικό για τα παιδιά και τους εφήβους και θα αποδίδεται ιδιαίτερη προσοχή ώστε να αποφεύγονται υπαινιγμοί ότι η αθλητική επιτυχία συνδέεται με την κατανάλωση οινοπνευματωδών ποτών.

Η Επιτροπή αποδίδει ιδιαίτερη σημασία στην αποτελεσματική αυτορύθμιση. Ωστόσο, κατά τις πρόσφατες συνεδριάσεις με εκπροσώπους της βιομηχανίας οινοπνευματωδών ποτών, η Επιτροπή τόνισε ότι η βιομηχανία πρέπει να συμμορφωθεί με τη σύσταση του Συμβουλίου και με τους υπάρχοντες κώδικες δεοντολογίας. Απαιτούνται περαιτέρω προσπάθειες εκ μέρους της βιομηχανίας για τη βελτίωση της εφαρμογής και της αποτελεσματικότητας των κωδίκων αυτών.

(1) EE L 161 της 16.6.2001.

(2) EE L 160 της 12.6.1989.